Annemari Coetser (29 September 1945, Durban –) is 'n Suid-Afrikaanse skryfster wat veral bekendheid verwerf het as romanskrywer. Sy skryf hoofsaaklik romans vir volwassenes, maar publiseer ook 'n jeugverhaal, kinderversies en verskeie kortverhale. Sy verwerf deur die loop van haar loopbaan verskeie pryse vir haar skryfwerk. Sy is op 29 September 1945 in Durban gebore. Sy matrikuleer in 1962 aan die Hoërskool Indwe en studeer daarna deeltyds aan die Universiteit van Suid-Afrika, waar sy 'n Laer Diploma in Biblioteekkunde verwerf. Sy werk vir 'n lang tyd as bibliotekaresse en woon onder andere in Bloemfontein, die Verenigde State van Amerika, Namibië en in Pretoria. Tans woon sy saam met haar man, Paul van Helden, in Pretoria. Vroeg in haar skryfloopbaan publiseer sy 'n aantal kortverhale in tydskrifte en sy skryf ook 'n aantal stories vir die Siembamba-program oor die radio. Sy maak ook 'n bydrae tot die kortverhaalbundel Viersprong, wat sy saam met Anel Heydenrych, Trisa Hugo en Nadia de Kock skryf. Sy verwerf groter bekendheid wanneer haar eerste roman, Oop kaarte, verskyn, wat 'n finalis is in Sanlam en Insig se Groot Romanwedstryd.